Vanderbijlpark-poskantoor loop deur; staking duur voortFoto: Twitter “Vensters is gebreek en die betogers het ŉ motor aan die brand gesteek,” het Lungile Lose, woordvoerder van die Suid-Afrikaanse Poskantoor (Sapo), gesê. Niemand is beseer nie. Tydelike werkers staak reeds die afgelope twee weke en dring daarop aan om permanent aangestel te word. Volgens City Press beweer werknemers dat bestuur die proses om tydelike werkers permanent aan te stel, teen ŉ slakkepas aanpak. Sapo het verlede jaar onderneem om 7 945 tydelike werkers permanent aan te stel. Sapo maak gebruik van ŉ gefaseerde benadering waar hulle deeltydse posisies aan tydelike werkers aanbied as ŉ alternatief tot kontrakwerk deur die gebruik van arbeidsmakelaars. “Die doel van dié buigsame arbeidstrategie was nog altyd om deeltydse werknemers te bevorder na meer permanente poste met volle voordele. Daar moes egter ‘n verspreide benadering geneem word, gegewe die moeilike finansiële posisie van die maatskappy,” het Mlu Mathonsi, Sapo se hoofbedryfsbeampte, aan die koerant gesê. Sapo sal tydelike werkers tot voltydse posisies bevorder sodra die maatskappy in ‘n finansiële posisie is om dit te doen, het die koerant berig.